นายกฯ ขอบคุณทุกภาคส่วนจัดเลือกตั้งเรียบร้อย-ชมคนไทยใช้สิทธิพุ่ง
นายกฯ ขอบคุณทุกภาคส่วนจัดเลือกตั้งเรียบร้อย-ชมคนไทยใช้สิทธิพุ่ง
24 มี.ค. 2562

พ.อ.อธิสิทธิ์ ไชยนุวัติ ผู้ช่วยโฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรี ขอบคุณทุกฝ่ายในนามของรัฐบาลสำหรับการจัดการเลือกตั้งทั่วไปในวันนี้ให้เป็นไปด้วยความเรียบร้อย ทั้งเจ้าหน้าที่พลเรือน ตำรวจ ทหาร และเจ้าหน้าที่สำนักงานคณะกรรมการการเลือกตั้ง (กกต.) ทุกคนที่ทำงานอย่างหนักในช่วงที่ผ่านมาจนถึงวันนี้
นอกจากนี้ นายกรัฐมนตรียังได้ขอบคุณประชาชนคนไทยทุกคน ทุกพื้นที่ ที่ออกไปใช้สิทธิเลือกตั้งเป็นจำนวนมาก และเมื่อมีการประกาศผลการเลือกตั้งอย่างเป็นทางการแล้ว พรรคการเมืองต่าง ๆ ก็จะเดินหน้าจัดตั้งรัฐบาลต่อไป
ในฐานะของนายกรัฐมนตรีและหัวหน้าคณะรักษาความสงบแห่งชาติ (คสช.) จะยังคงปฏิบัติหน้าที่ต่อไปจนกว่าจะมีรัฐบาลใหม่โดยสมบูรณ์ ด้วยความรักและปรารถนาดีต่อทุกคน เพื่อแก้ไขปัญหาและวางรากฐานที่มั่นคงมั่งคั่งให้กับประเทศ และพี่น้องประชาชนคนไทยตลอดไป